
-NAJAVA ZA MEDIJE

Poreč, 23. lipnja 2025.

POREČKO LJETO: Ovoga tjedna Festival sladoleda, šetnje La mula de Parenzo, glazba i ples po ulicama Poreča

Nakon uspješnog koncerta „Pozdrav ljetu“, kojim je protekle subote u porečkoj Marini svečano otvoreno ovogodišnje izdanje manifestacije, aktivnosti se nastavljaju u punom intenzitetu, na više gradskih lokacija i s nizom atraktivnih sadržaja.

Već večeras, u ponedjeljak 23. lipnja u 21 sat, u Parku Olge Ban održava se prvi ovogodišnji “Mystic Forest”, audio-vizualni program koji pretvara park u čarobnu večernju oazu uz pažljivo odabranu glazbu i ambijentalnu scenografiju. Riječ je o programu koji objedinjuje opuštanje u prirodnom ambijentu s glazbenim doživljajem i vizualnim elementima, stvarajući jedinstveno večernje iskustvo za sve posjetitelje.

U utorak, 24. lipnja, s početkom u 21 sat na Trgu slobode slijedi glazbeni program “Music on the Square”, koji donosi večer žive glazbe u izvedbi lokalnih glazbenika. U ležernoj atmosferi glavnog gradskog trga, posjetitelji će moći uživati u ugodnim ljetnim ritmovima i glazbenoj kulisi idealnoj za večernju šetnju gradom ili druženje na terasama.

U četvrtak, 26. lipnja, od 9 do 20 sati na Trgu slobode održava se tradicionalna “Smotra istarskih autohtonih proizvoda”, koja okuplja lokalne proizvođače maslinovih ulja, vina, meda, sireva, rukotvorina i ostalih autohtonih proizvoda. Smotra predstavlja odličnu priliku za susret s istarskom tradicijom i domaćim proizvodima, ali i za kupnju kvalitetnih suvenira i gurmanskih delicija.

Istoga dana, u četvrtak 26. lipnja, s početkom u 19 sati, održava se i prva ovogodišnja interpretativna šetnja kroz povijest grada, inspirirana najpoznatijom Porečankom iz popularne pjesme “La mula de Parenzo”, koji vodi posjetitelje na šetnju kroz povijest Poreča, od Sjeverne kule do Trga Marafor, gradske rive, Ribarskog trga i Centra “La mula de Parenzo”. Kroz priče likova iz puka i poznatih osoba iz prošlosti, sudionici će se upoznati s ribarskom tradicijom, poviješću grada s kraja 19. i početka 20. stoljeća te zapjevati stihove pjesme koja se danas smatra neslužbenom himnom Poreča. Program je besplatan, no prethodna rezervacija mjesta je obavezna, putem telefona (091 432 3745), e-maila (lamuladeparenzo@muzejporec.hr) ili osobno u Centru za posjetitelje “La mula de Parenzo”.

Tijekom vikenda, od petka 27. do nedjelje 29. lipnja, Park Olge Ban ponovno postaje središte događanja, kada se ondje održava drugo izdanje festivala sladoleda “Gelato Park – World of Wonders”. Riječ je o manifestaciji koja je prošlog ljeta u svom premijernom izdanju oduševila tisuće posjetitelja, a ove godine donosi još bogatiji program i širu ponudu. Festival okuplja ponajbolje domaće proizvođače sladoleda. Uz njih, slastice sa sladoledom i osvježavajuća pića nuditi će i porečki ugostitelji. Svi izlagači ponudit će barem jedan proizvod po promotivnoj festivalskoj cijeni. 

Uz sladolednu ponudu, Gelato Park donosi i šarolik animacijski program za djecu i obitelji: kazališne predstave, žonglerske i kreativne radionice, face painting, mađioničarske predstave, animatori na štulama, plesni nastupi porečkih plesnih udruga te posebna izložba NeuroStem BrainFreeze Expo. Program će svake večeri zaokružiti koncerti uživo – u petak nastupa Zoe Šestan i dječji rock bend iz Poreča, u subotu Gordan Gregurović & The Band, dok u nedjelju festival zatvara energični Duo Discover. Tu su i dodatni festivalski sadržaji poput popularnog fotobusa Pablo i ponude veselih balona za djecu.

Osim u Parku Olge Ban, festival se širi i na gradske slastičarne koje će nuditi po jedan sladoledni okus dnevno po promotivnoj cijeni: Il gelato di Salvatore, Gelateria Venti 22 i Ice Box. Zbog održavanja manifestacije, u večernjim će satima (od 17:30 do 00:30) pojedine ulice u središtu grada biti zatvorene za promet.

Turistička zajednica grada Poreča poziva sve građane i posjetitelje da se pridruže bogatom programu ovotjednog Porečkog ljeta i uživaju u glazbi, tradiciji, vrhunskim okusima i ljetnom ugođaju koji će obilježiti dane pred nama.

Više informacija o programu "Ljeto u Poreču 2025." dostupno je na www.myporec.com.


TURISTIČKA ZAJEDNICA GRADA POREČA

